Broj: 711-I-1334-P-224-22/23-02-21

Zagreb, 28. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., povodom neanonimne prijave mogućeg sukoba interesa podnesene protiv **obveznika** **Fernanda Kirigina, gradonačelnika Grada Opatije**, na stručnom sastanku održanom 28. ožujka 2023., donosi sljedeći

**ZAKLJUČAK**

**Postupak za odlučivanje o sukobu interesa protiv obveznika Fernanda Kirigina, gradonačelnika Grada Opatije, u odnosu na imenovanje članova Nadzornog odbora trgovačkog društva Komunalac društvo s ograničenom odgovornošću za obavljanje komunalnih djelatnosti (u daljnjem tekstu: Komunalac d.o.o.) i Zračna luka Rijeka društvo s ograničenom odgovornošću za usluge u zračnom prometu (u daljnjem tekstu: Zračna luka Rijeka d.o.o.) neće se pokrenuti, jer Povjerenstvo ne može utvrđivati povredu članka 15. stavka 2. Zakon o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19. u daljnjem tekstu ZSSI/11)** **bez njezina dovođenja u svezu s odredbom ZSSI/11-a za čiju se povredu može izreći sankcija.**

Obrazloženje

U Povjerenstvu je 11. travnja 2022. pod brojem 711-U-4112-Pp-224/22-01-5 zaprimljena neanonimna prijava mogućeg sukoba interesa podnesena protiv obveznika Fernanda Kirigina. gradonačelnika Grada Opatije, povodom koje se vodi predmet P-224/22.

U prijavi se navodi da je dana 18. lipnja 2021. donio odluku o opozivu člana Nnadzornog odbora trgovačkog društva Komunalac d.o.o. Rina Ravnića te prijedlogu o imenovanju Dušana Kotura za člana Nadzornog odbora tog društva, s time da odluka stupa na snagu odmah, kao i da je tek 03. kolovoza 2021. zatražio prijedlog od Gradskog vijeća Grada Opatije o navedenim imenovanjima i razrješenjima, koje mu je potom dalo takav prijedlog.

Nadalje se navodi da je 03. ožujka 2021. na 3. sjednici Gradskog vijeća Grada Opatije usvojen Zaključak o predlaganju razrješenja gospodina Simpera iz Nadzornog odbora Zračne luke Rijeka d.o.o. te predlaganju za člana gospodina Kružića, dok je gradonačelnik tek 15 ožujka 2022. donio odluku o imenovanju člana Nadzornog odbora Zračne luke rijeka d.o.o. navedenog Juričića, odnosno bez prijedloga Gradskog vijeća Grada Opatije.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Uvidom u Registar obveznika koji ustrojava i vodi Povjerenstvo, utvrđeno je da je obveznik Fernando Kirigin izabran na dužnost gradonačelnika Grada Opatije u mandatima 2013. – 2017. te ponovno od 4. lipnja 2021.

Navodi prijave odnose se na moguću povredu moguću povredu Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19. u daljnjem tekstu ZSSI/11), koji je bio na snazi do 25. prosinca 2021.

Člankom 3. stavkom 1. podstavkom 34. ZSSI-a propisano je da su gradonačelnici i njihovi zamjenici obveznici u smislu navedenog Zakona, stoga je i obveznik Fernando Kirigin povodom obnašanja dužnosti gradonačelnika Grada Opatije obvezan postupati sukladno odredbama navedenog Zakona. a kao gradonačelnik Grada Opatije u mandatu od 2013. do 2017. te u novom mandatu do 25. prosinca 2021. bio je obvezan postupati sukladno odredbama ZSSI-a/11.

ZSSI/11 je u članku 15. stavku 2. propisivao da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Stupanjem na snagu ZSSI/21-a, sukladno članku 61. prijelaznih i završnih odredbi, prestao je važiti ZSSI/11. ZSSI koji je trenutno na snazi više ne propisuje da bi predstavničko tijelo jedinice lokalne samouprave predlagalo skupštini trgovačkog društva, u kojem ista jedinica ima dionice ili udjele u vlasništvu, imenovanje članova upravnih tijela ili nadzornih odbora takvog društva.

Iz podnesene prijave protiv obveznika ne proizlazi da bi neka od imenovanih osoba bila u odnosu povezanosti s obveznikom, odnosno ne upućuje se da bi obveznik počinio povredu neke druge odredbe ZSSI-a/11.

U ovakvim situacijama, kada je obveznik u obavljanju funkcije člana skupštine trgovačkog društva u vlasništvu tijela javne vlasti u kojem obnaša dužnost imenovao članove upravnih i nadzornih tijela navedenih trgovačkih društva bez prijedloga predstavničkog tijela, Povjerenstvo je odlučivalo o pokretanju postupka zbog moguće povrede članka 15. stavka 2. ZSSI-a/11.

Međutim, Upravni sud u Zagrebu u presudi poslovni broj: UsI-2557/22-7 od 31. listopada 2022. godine zauzeo je pravno stajalište da ne postoji pravna osnova temeljem koje bi Povjerenstvo samostalno i izvan konkretiziranog bića djela, kao propisanog zabranjenog postupanja, utvrđivalo povredu članka 15. stavka 2. ZSSI-a/11, već obrazlaže da je zakonitost postupka imenovanja u upravnim i nadzornim tijelima u međusobnoj povezanosti s radnjama koje su dužnosniku zabranjene, odnosno obvezama kojih se dužan pridržavati i za čiju su povredu u članku 42. ZSSI-a/11 normirane sankcije.

Naime, sud tumači da su člankom 42. ZSSI-a/11 propisane sankcije za povrede taksativno navedenih zakonskih odredbi, među kojima nije naveden i članak 15. ZSSI-a/11, što znači da Povjerenstvo ne može deklaratorno, bez izricanja sankcije, utvrđivati povredu iste odredbe, te da na takav zaključak upućuje i odredba članka 48. stavka 2. ZSSI-a/11, kojom je propisano da je dopušteno pokrenuti upravni spor protiv odluka kojima su utvrđene povrede taksativno navedenih zakonskih odredbi za koje se može izreći sankcija.

Navedeno pravno stajalište potvrđeno je i presudom Visokog upravnog suda Republike Hrvatske poslovni broj Usž-110/23-2 od 1. veljače 2023., u kojoj se navodi da Povjerenstvo nema ovlast utvrđivati da je dužnosnik počinio povredu članka 15. stavka 2. ZSSI-a/11 samostalno i izvan konkretiziranog bića djela kao propisanog zabranjenog postupanja.

Slijedom navedenog, Povjerenstvo u odnosu na okolnost imenovanja članova Nadzornog odbora trgovačkog društva Komunalac d.o.o. i Zračna luka Rijeka d.o.o. protiv obveznika Fernanada Kirigina neće pokrenuti postupak, jer ne može utvrđivati povredu članka 15. stavka 2. ZSSI-a/11 bez njezina dovođenja u svezu s odredbom ZSSI-a za čiju se povredu može izreći sankcija.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Fernandu Kiriginu, osobnom dostavom
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana